Krasavino

Krasavino (ven.: Краса́вино) om Venäman lidn Vologdan agjan pohjoižpäivnouzmas. Se om Suren Ustügan ümbrikon kahtenz' surtte lidn kahtespäi. Istorii Nügüdläine eländpunkt mainitase Krasavino-küläks 19. voz'sadan augotišespäi, se oli külišton keskuses. Külä šingotihe, i vozil 1842−1851 saudihe tekstil'fabrikad pästmaha hoikid pölvazkanghid. Vspäi 1927 oli radnikžilon statusanke. Krasavino sai lidnan statusad vn 1947 keväz'kun 12. päiväl NSTÜ:n Ülembaižen Nevondkundan Prezidiuman pätandan mödhe. Vozil 1960−1980 udištadihe pertištod, saudihe lebukodid, laukoid, äižiruižid pertid. Krasavinon uz' LES 63,8 MVt vägevudenke radaškanzi vl 2010, se tegeb elektrust londuseližes gazaspäi, vajehti vn 1957 lidnan LES:ad (oli 6 MVt). Vl 2012 pölvhankombinat tuli bankrotnendale, lidnan tegimišt diversificiruiše. Krasavinon ižandusen päsarakod oma elektroenergetine, sauvondmaterialiden tehmine (savič, pumaterialad) i sömtegimišt (mecproduktoiden ümbriradmine). Geografijan andmused Lidn sijadase ümbrikon pohjoižes läz sen i agjan röunanno, Pohjoižen Dvinan hural randpolel i sen Lapink-ližajogen (ven.: Ла́пинка 22 km pitte) randoil, 65 m ü.m.t. keskmäižel korktusel. Matkad Vologdhasai om 410 km suvipäivlaskmha orhal vai 465 km avtotedme. Lähembaižed lidnad oma Sur' Ustüg kaks'kümne viž kilometrad suvhe orhal vai avtotedme i Kotlas koumekümnes nelläs kilometras pohjoižhe orhal vai 44 km avtotedme. Krasavino-raudtestancii sijadase koumes kilometras päivlaskmha lidnaspäi. Tobmuz Krasavinon lidnankund oli vll 2006−2022. Kaik kuz' küläd mülüiba lidnankundha Krasavinon ližaks: Buhinino, Korobovskoje, Korolövo, Podgor'je, Uz' Külä (ven.: Новая Деревня), Uz' Žilo (Новое Село). Lidnankundan pind oli 60 km². Se om kätud ümbrikon territorialižeks palakundaks vn 2022 kezakuspäi. Jurii Buškovskii radoi lidnankundan pämehen vspäi 2015. Eläjad Vn 2010 Venäman rahvahanlugemižen mödhe lidnan eläjiden lugu oli 7,003 ristitud, lidnankundan — 7,479 ristitud, rajonan ristitišton seičemendez, vn 2021 lidnan — 5,601 ristitud. Vl 2017 kaik 6,084 ristitud elihe lidnas i 6,539 ristitud kaikes lidnankundas. Kaikiš suremb lidnan ristitišt oli 11,186 eläjad vl 1959. Ortodoksižen hristanuskondan tazostadud apostolihe Vladimiran jumalanpert' om saudud vll 2001−2004, se vajehti pandud mantazole ühtennimišt jumalanpertid (oli olmas vll 1889−1933). Openduz Lapsiden opendusen aluzkundad oma päivkodi (nomer 2), keskškol nomer 15 S. Premininan nimed, čomamahtoiden škol. Lähembaižed professionaližen opendusen aluzkundad sijadasoiš Sures Ustügas i Kotlasas. Transport Avtobusad oma kundaližeks transportaks lidnas, ühtenzoittas sidä lähižidenke eländpunktoidenke. «Sur' Ustüg — Kotlas»-avtote ümbärdab lidnad päivlaskmaspäi. Krasavino-raudtestancii zavodi radod udel sarakol Surhe Ustüghasai vl 1977, se om vaiše turistjoukuiden da jüguiden täht, mecan i mectegesiden täht tobjimalaz. Homaičendad Irdkosketused Lidnan territorialine palakund ümbrikon 35velikoustugskij.gosuslugi.ru-saital. (ven.)